b'\n_START_ARTICLE_\nJoni Skiftesvik\n_START_SECTION_\nTausta\n_START_PARAGRAPH_\nHaukiputaalla syntyneen Skiftesvikin vanhemmat olivat norjalainen merikapteeni Otto Olafsen Skiftesvik ja haukiputaalainen ahtaaja Aila Elina Susanna Enoj\xc3\xa4rvi. Vuonna 1949 Skiftesvik muutti \xc3\xa4itins\xc3\xa4 kanssa Norjaan is\xc3\xa4ns\xc3\xa4 kotiseudulle Ask\xc3\xb8yhyn, l\xc3\xa4helle Bergeni\xc3\xa4. Viel\xc3\xa4 saman vuoden lopulla he muuttivat kuitenkin takaisin Haukiputaalle Martinniemeen._NEWLINE_Skiftesvik valmistui ylioppilaaksi Haukiputaan yhteiskoulusta vuonna 1969. H\xc3\xa4n on suorittanut journalismin opintoja._NEWLINE_Ennen kirjailijan uraansa Skiftesvik teki pitk\xc3\xa4n uran eri lehdiss\xc3\xa4. Suorittaessaan asepalvelustaan vuonna 1970 h\xc3\xa4n ty\xc3\xb6skenteli Ruotuv\xc3\xa4en toimittajana Helsingiss\xc3\xa4 ja tiedotusupseerin apulaisena Pohjois-Suomen sotilasl\xc3\xa4\xc3\xa4nin esikunnassa Oulussa. H\xc3\xa4n ty\xc3\xb6skenteli Oulu-lehden toimitussihteerin\xc3\xa4 vuosina 1968\xe2\x80\x931973 ja p\xc3\xa4\xc3\xa4toimittajana 1981\xe2\x80\x931983, Iltasten toimitussihteerin\xc3\xa4 vuosina 1973\xe2\x80\x931974, Liiton erikoistoimittajana 1974\xe2\x80\x931975 ja Kainuun Sanomien uutisp\xc3\xa4\xc3\xa4llikk\xc3\xb6n\xc3\xa4 1975\xe2\x80\x931977 ja toimitusp\xc3\xa4\xc3\xa4llikk\xc3\xb6n\xc3\xa4 1977\xe2\x80\x931981. Vuosina 1983\xe2\x80\x931988 Skiftesvik oli Kolmiokirja Oy:n julkaisujohtaja. Vapaa kirjailija h\xc3\xa4n on ollut vuodesta 1988.\n_START_SECTION_\nTuotanto ja kirjallinen tyyli\n_START_PARAGRAPH_\nSkiftesvik on kirjoittanut muun muassa novelleja, romaaneja, n\xc3\xa4ytelmi\xc3\xa4, kuunnelmia, dramatisointeja sek\xc3\xa4 televisio- ja kokoillan elokuvien k\xc3\xa4sikirjoituksia. H\xc3\xa4nen tuotantoaan on k\xc3\xa4\xc3\xa4nnetty 12 kielelle._NEWLINE_Skiftesvikin kirjoissa on \xc3\xa4killisi\xc3\xa4 ja arvaamattomia, elokuvan leikkauksia muistuttavia k\xc3\xa4\xc3\xa4nteit\xc3\xa4 sek\xc3\xa4 nopeita ajallisia siirtymi\xc3\xa4 ja takaumia. H\xc3\xa4nen kirjallinen esitystapansa on tiivist\xc3\xa4, iskev\xc3\xa4\xc3\xa4 ja v\xc3\xa4rik\xc3\xa4st\xc3\xa4. Varsinkin merellisiss\xc3\xa4 teoksissa on myyttisi\xc3\xa4 piirteit\xc3\xa4. Tapahtumat sijoittuvat monesti meren l\xc3\xa4heisyyteen yht\xc3\xa4 hyvin Pohjanlahdelle kuin Englannin kanaalin rantamille. Skiftesvikin kotikyl\xc3\xa4 Haukiputaan Martinniemi n\xc3\xa4ytt\xc3\xa4ytyy usein h\xc3\xa4nen teksteiss\xc3\xa4\xc3\xa4n satamineen, sahoineen ja l\xc3\xa4hihistoriaan liittyvine tapahtumineen (esimerkiksi lakot, sodat, er\xc3\xa4\xc3\xa4t ihmiskohtalot)._NEWLINE_Skiftesvikille on tyypillist\xc3\xa4 kirjoittaa is\xc3\xa4n ja pojan suhteesta sek\xc3\xa4 ihmisen el\xc3\xa4m\xc3\xa4st\xc3\xa4 meren ja pohjoisen luonnon ehdoilla. My\xc3\xb6s Petsamo n\xc3\xa4kyy hyvin usein h\xc3\xa4nen tuotannossaan. Menneisyys hyvine ja huonoine tekoineen ja monenlaisine arvoituksineen vaikuttaa usein ratkaisevasti henkil\xc3\xb6iden kohtaloihin. Skiftesvik sijoittaa novellinsa ja romaaninsa mielell\xc3\xa4\xc3\xa4n l\xc3\xa4hihistorian taite- ja kriisikohtiin. Sellaisia ovat esimerkiksi j\xc3\xa4\xc3\xa4k\xc3\xa4riv\xc3\xa4rv\xc3\xa4yksen aika, sis\xc3\xa4llissota, kieltolaki, talvi- ja jatkosota, desanttien toiminta, asek\xc3\xa4tkent\xc3\xa4, vaaran vuodet, lakot ja pula-ajan loikkaukset Neuvostoliittoon. Mielell\xc3\xa4\xc3\xa4n h\xc3\xa4n asettuu pienen ihmisen asemaan ja tarkkailee sielt\xc3\xa4 tapahtumien k\xc3\xa4\xc3\xa4nteit\xc3\xa4._NEWLINE_Runeberg-palkintoraadin perustelut 2015 kuvaavat Skiftesvikin kirjailijanlaatua:_NEWLINE_\xc2\xbbJoni Skiftesvik on kertojana suuri tyylitaituri ja h\xc3\xa4nen romaaninsa realistista kerrontaa parhaimmillaan. Skiftesvikin lause on tarkka ja merkityst\xc3\xa4 t\xc3\xa4ynn\xc3\xa4, h\xc3\xa4nen kielens\xc3\xa4 v\xc3\xa4reilee omintakeisella tavalla, dialogit ovat lyhyiksi pelkistettyj\xc3\xa4, mutta j\xc3\xa4nnitteisi\xc3\xa4. Harvassa ovat ne kirjailijat, joiden tekstin maun tuntee, muistaa ja tunnistaa, kun sit\xc3\xa4 on kerran p\xc3\xa4\xc3\xa4ssyt maistamaan. T\xc3\xa4st\xc3\xa4 syyst\xc3\xa4 Skiftesvik on kertojana ohittamaton._NEWLINE_Valkoinen Toyota vei vaimoni -romaanin alku enteilee kohtalokkaita tapahtumia. Sairastuminen vie vanhan pariskunnan eroon toisistaan ja p\xc3\xa4\xc3\xa4henkil\xc3\xb6 vajoaa muistoihin, tekee tili\xc3\xa4 el\xc3\xa4m\xc3\xa4ns\xc3\xa4 kanssa. Tarina vetoaa tunteisiin, se koskettaa, mutta mik\xc3\xa4 t\xc3\xa4rkeint\xc3\xa4, kun kirjan on sulkenut, tapahtuu ihme: kirjan painava sis\xc3\xa4lt\xc3\xb6 jatkaa el\xc3\xa4m\xc3\xa4\xc3\xa4ns\xc3\xa4 mieless\xc3\xa4 ja kasvaa p\xc3\xa4iv\xc3\xa4 p\xc3\xa4iv\xc3\xa4lt\xc3\xa4. Paljon on kirjoitettu hyvi\xc3\xa4 romaaneja, mutta mestaruus tunnetaan j\xc3\xa4lkivaikutuksesta.\xc2\xbb _NEWLINE_()_NEWLINE_Tunnetuin Joni Skiftesvikin k\xc3\xa4sikirjoittama elokuva on kulttimaineeseen noussut, Matti Ij\xc3\xa4ksen ohjaama tv-elokuva Katsastus. Sen k\xc3\xa4sikirjoituksen pohjana Skiftesvik on k\xc3\xa4ytt\xc3\xa4nyt kolmea novelliaan. Alkupuoli elokuvasta on aivan uutta teksti\xc3\xa4. Teema-kanavan yleis\xc3\xb6\xc3\xa4\xc3\xa4nestyksess\xc3\xa4 marraskuussa 2008 Katsastus valittiin 1980-luvun suosituimmaksi tv-ohjelmaksi. Elokuva menestyi Suomen edustajana Prix Italia- ja Kultainen Praha-kilpailuissa saaden Prahassa lehdist\xc3\xb6n palkinnon._NEWLINE_Skiftesvik on sovittanut Katsastuksen my\xc3\xb6s n\xc3\xa4ytt\xc3\xa4m\xc3\xb6lle ja se on n\xc3\xa4hty l\xc3\xa4hes kahdessakymmeness\xc3\xa4 teatterissa._NEWLINE_N\xc3\xa4ytelmiss\xc3\xa4\xc3\xa4n kirjailija liikkuu usein l\xc3\xa4hihistoriassa. Tunnetuin n\xc3\xa4ytelm\xc3\xa4 on merikapteeni H.\xc2\xa0W. Snellmanista ja legendaarisesta Toivo-fregatista kertova Laiva Toivo, Oulu. Skiftesvik on my\xc3\xb6s tuottelias radiokuunnelmien kirjoittaja ja palkittu ainoana suomalaisena kirjailijana kaksi kertaa sokeain kuunnelmapalkinnolla._NEWLINE_Kirjallisiksi esikuvikseen h\xc3\xa4n on maininnut Pentti Haanp\xc3\xa4\xc3\xa4n, Timo K. Mukan sek\xc3\xa4 ulkomaiset lehtimieskirjailijat Ernest Hemingwayn, Gabriel Garcia Marquezin ja Curzio Malaparten.\n_START_SECTION_\nPalkinnot ja tunnustukset\n_START_PARAGRAPH_\nSkiftesvik sai J. H. Erkon palkinnon esikoisteoksestaan novellikokoelmasta Puhalluskukkapoika ja taivaankorjaaja vuonna 1983. Tasavallan presidentin my\xc3\xb6nt\xc3\xa4m\xc3\xa4n Pro Finlandia -mitalin h\xc3\xa4n sai vuonna 2005. H\xc3\xa4n on ollut kolmesti Finlandia-palkintoehdokkaana; teokset ovat Pystyyn haudattu, Tuulenpes\xc3\xa4 ja Yli tuulen ja s\xc3\xa4\xc3\xa4n._NEWLINE_Lis\xc3\xa4ksi h\xc3\xa4n on saanut muun muassa Kalevi J\xc3\xa4ntin palkinnon, Oulun l\xc3\xa4\xc3\xa4nin taidepalkinnon, Oulun kaupungin tunnustuspalkinnon, Suomen Maakuntakirjailijoiden kirjallisuuspalkinnon, Suuren Suomalaisen kirjakerhon palkinnon sek\xc3\xa4 Uudet Kirjat -kerhon palkinnon. Sokeain kuunnelmapalkinnon h\xc3\xa4n on saanut kaksi kertaa (1994 Is\xc3\xa4ni, sankari ja 2001 Kuin yht\xc3\xa4 perhett\xc3\xa4). Nordisk Panoraman palkinnon parhaasta pohjoismaisesta tv-elokuvak\xc3\xa4sikirjoituksesta h\xc3\xa4n sai 2003._NEWLINE_Valkoinen Toyota vei vaimoni (2014) sai vuoden 2015 Runeberg-kirjallisuuspalkinnon. Skiftesvik voitti my\xc3\xb6s samalla kirjallaan varjo-Runeberg-palkinnon, joka perustui yleis\xc3\xb6\xc3\xa4\xc3\xa4nestykseen parhaasta ehdokaskirjasta.\n_START_SECTION_\nPerhesuhteet\n_START_PARAGRAPH_\nSkiftesvikill\xc3\xa4 on nelj\xc3\xa4 lasta, joista yksi on kuollut. H\xc3\xa4nen puolisonsa on merkonomi Hilkka o.s. Laukka.\n_START_SECTION_\nTuotanto\n_START_PARAGRAPH_\nKaikki novellikokoelmat ja romaanit sek\xc3\xa4 antologiat ovat saatavissa \xc3\xa4\xc3\xa4ni- ja e-kirjoina (ei koske teosta T\xc3\xb6it\xc3\xa4 arkkunikkarille).'